Hvis du er af den hårdføre slags og godt kunne tænke dig at vinde 20.000 kroner, så har TV2 Nord konkurrencen lige for dig: Pælesidning i 48 timer. Pælesidningskonkurrencen finder sted i anledning af åbent hus på TV2 Nord den 2. juni. Her åbner TV-stationen dørene for alle nysgerrige, som har lyst til at få et indblik i dagligdagen på en nyhedsstation. Du kan blandt andet møde spøgelsesjægerdrengene fra "Er der nogen", få en rundvisning i studiet af en af studieværterne eller møde nogle af folkene bag TV2 Nords prisbelønnede programmer. Og så skal fem hårhudede pælesiddere altså konkurrere om 20.000 kroner. Pælesidningskonkurrencen starter torsdag den 31. maj klokken 12, og den slutter lørdag den 2. juni klokken 12. Hvis der sidder mere end én tilbage, deler de præmien på 20.000 kroner. Reglerne for konkurrencen er: På toppen af pælene er der monteret en solid plade på 25 x 25 cm, og et stykke nede på pælen er der en vandret fodstøtte. Det er ikke tilladt at spænde sig fast til pælen. Deltagerne må bevæge sig, som de nu kan, så længe de ikke forlader pælen. Støtte må kun ske på pladen og fodstøtten. Toiletbesøg foregår 4 gange i døgnet i en 10 minutters pause. Pausen må alene bruges til toiletbesøg og skal godkendes af opsynet. Alt tøj, læsestof, cigaretter, lighter, solbriller, hynder og andet udstyr skal medbringes fra starten. Hvis du taber noget, er det ikke tilladt at få nyt bragt ud. Undtaget er medicin, plaster og lignende. Cirka hver femte time får du bragt mad og drikke ud til pælen. Hvis en deltager forlader/falder af/blæser af pælen er vedkommende ude af konkurrencen. Vil du være med? Føler du dig fit og fristet til at dyste om pengene og æren, skal du sende os en kort, motiveret ansøgning til masa@tv2nord.dk . Ansøgningsfristen er onsdag den 23. maj. Her skal du uddybe: Hvem du er som person, og hvad der ligger til grund for, at du gerne vil deltage? Hvad det er ved dig, der gør, at vi skal vælge dig til at deltage i konkurrencen? Hvad du er villig til at ofre for at vinde? Hvilke konkurrencer du tidligere har deltaget i? Hvordan du motiverer dig selv - hvad driver dig? Husk: Fulde navn Adresse, postnummer og by Fødselsdato E-mail Mobilnummer Beskæftigelse Vi glæder os til at høre fra dig.
Så skal du bare være indstillet på at sidde på en pæl i 48 timer. Og håbe på, at dine fire konkurrenter falder i vandet før dig.